《合江亭记》
宋代·吕大防

沱江自岷而别，张若、李冰之守蜀，始作堋以揵水，而阔．沟以导之，大溉蜀郡、广汉之田，而蜀已富饶。今成都二水，皆江沱支流，来自西北而汇于府之东南，乃所谓二江双流者也。沱旧循南隍，与江并流以东。

唐人髙骈始凿新渠，缭出府城之北，然犹合于旧渚。渚者，合江故亭。唐人宴饯之地，名士题诗往往在焉。从茀不治，余始命葺之，以为船官治事之所。俯而观水，沧波修阔，渺然数里之远，东山翠麓，与烟林篁竹列峙，于其前。鸣瀬抑扬，鸥鸟上下。商舟渔艇，错落游衍。春朝秋夕置酒其上，亦一府之佳观也。

既而主吏请记其事，余以为蜀田仰成官渎，不为塘埭以居水，故陂湖汉漾之胜．比他方为少。倘能悉知潴水之利，则蒲鱼菱芡之饶，固不减于蹲鸱之助。古之人多因事以为饰，俾其得地之利，又从而有观游之乐，岂不美哉？兹或可书以视后，盖因合江而发之。

作者简介：吕大防（1027年—1097年），字微仲，京兆府蓝田（今陕西蓝田）人，北宋时期政治家、书法家。元祐元年（1086年），升至尚书左仆射兼门下侍郎，封汲郡公。哲宗时，以元祐党争，知随州，贬秘书监。绍圣四年（1097年），再贬舒州团练副使，循州（今惠州市）安置，至虔州信丰（今江西信丰县）病卒，时年七十一岁，南宋初年追谥为正愍，追赠太师、宣国公。著有文录二十卷，文录掇遗一卷，《文献通考》并传于世。工书法，传世墨迹有《示问帖》。